google/wiki40b huggingface dataset:
Craspedonta

Utseende

Middelsstore, brede og noe flate, avlangt ovale, blanke, mørke skjoldbiller. Som oftest er pronotum og den indre del av antennene rødlig eller oransje, dekkvingene svarte. Hodet er lite, pronotum og dekkvingene bredt rundede. Hodet er knapt synlig ovenfra. Antennene er ganske tynne, betydelig lengre enn hode + pronotum. Dekkvingene har rynkete overflate.

Levevis

Både larver og voksne lever på planter og eter fra dem. I alle fall noen av artene er knyttet til planteslekten Gmelina (Verbenaceae).

Utbredelse

Slekten er utbredt i Sørøst-Asia.
Husqvarna M/07

Belgisk Produksjon

Pistol M/07 er en FN Modell 1903, konstruert av John Moses Browning på begynnelsen av 1900-tallet. Ifra 1907 ble pistolene innkjøpt ifra den belgiske våpenprodusenten Fabrique Nationale (FN), og bar dennes merker i tillegg til svensk krone og inspeksjonsmerker som ble tilført. Det ble levert 10 000 pistoler ifra FN til Sverige frem til 1914 da produksjonen stoppet pga første verdenskrig.

Svensk Produksjon

I 1917 begynte svenskene selv å produsere pistolen på Husqvarna Våpenfabrikk (HVA) i Sverige. Produksjonen varte frem til 1941 hvor den nye approberte militærpistolen «Pistol M/40» (Husqvarna M/40) erstattet M/07. Totalt ble det produsert 93 960 stk M/07 pistoler på HVA.
Linda Nochlin

Bakgrunn

Linda Weinberg kom fra en velståene jødisk familie i Brooklyn. Hun studerte på kvinnekolleget Vassar, der hun i 1951 tok B.A. i filosofi med støttefagene gammelgresk og kunsthistorie. Hun fortsatte studiene ved Columbia University i New York der hun i 1952 tok M.A. i engelsk litteraturhistorie fra det 17. århundre.

Akademisk virke

Deretter var hun dosent ved Vassar College og giftet seg etterhvert. Årene 1958 til 1959 tilbragte hun som Fulbright-stipendiat i Paris. I 1963 tok hun doktorgrad i kunsthistorie ved Institute of Fine Arts (IFA) ved New York University med et arbeid om Gustave Courbet. I 1969 fikk hun en datter, og holdt sin første forelesning over temaet Women and Art ved Vassar College.
Foruten feministisk kunsthistorie er hun best kjent for studier av realisme, særlig Gustave Courbet. Hun arbeidet ved Yale University, City University of New York og Vassar College; og sist ved Institute of Fine Arts. Nochlin var med-kurator for flere kunstutstillinger, blant annet «Women Artists: 1550–1950» på Los Angeles County Museum of Art i 1976 og «Global Feminisms» på Brooklyn Museum of Art i 2007.
Essaysamlingen Self and History: A Tribute to Linda Nochlin ble utgitt i 2000, med bidrag fra flere forfattere om tema fra hennes karriere.
Tenvikskjær

Tenvikskjær er ei gruppe skjær like sørvest for Tenvik, sørvest på Nøtterøy i Færder kommune.
På ett av skjæra står det Tenvikskjær fyr, med sitt 3,5 meter høye lyktehus.
Ruwais

Ruwais (arabisk: الرويس) er en by langt vest i emiratet Abu Dhabi i De forente arabiske emirater, ved Persiagulfen. Den har om lag 10 000 innbyggere, og ligger 240 km vest for hovedstaden Abu Dhabi.
Ruwais er et produksjons- og distribusjonssentrum for olje-produksjonen i den vestlige delen av landet. Byen har et større varmekraftverk basert på olje, og et avsaltingsanlegg for sjøvann. Den ble utviklet fra en fiskerlandsby på 1970-tallet, og fikk i løpet av de neste ti årene et større oljeraffineri og et naturgassanlegg for produksjon av flytende gass (LNG). Det er også en kunstgjødsel-fabrikk i byen, og et anlegg for behandling av svovel.
Stans

Geografi

Stans ligger mellom fjellene Stanserhorn og Buochserhorn og ved foten av Bürgenstock. Kommunen grenser til Ennetmoos og Stansstad i vest, Oberdorf, Ennetbürgen og Buochs ​​i øst og Dallenwil i sør.
43,7% av totalarealet er jordbruksland. 36,5% er dekket av skog og skoglandskap, mens 17,2% er bebygd.

Næringsliv

61% av innbyggerne arbeider i tjenestenæringen, 37% i industrien, og 2% i primærnæringer.
Kristus Konge kirke

Kristus Konge kirke er ei katolsk kirke som ligger i Håreks gate 82 i Narvik i Nordland. Kirken ble tegnet av arkitekten Harry Gangvik, og byggingen ble påbegynt i 1974 med vigsling den 16. juni 1976. Kirka har et krusifiks og et tabernakel fra Tyskland og et alter og en døpefont utført i fauskemarmor.
Menigheten, med 79 medlemmer (2004), ble opphøyd til et eget sogn i 1988 som ligger under Tromsø stift.
Ürümqi Lu nr. 178

Ürümqigaten nr. 178 (tradisjonell kinesisk: 烏魯木齊路178號, forenklet kinesisk: 乌鲁木齐路178号) var frem til 1948 foreningshus for Shanghai-losjen av den internasjonale frimurerordenen Den skotske ritus. I dag huser bygget Shanghai Bys Xuhui-komité av Det kinesiske folks politisk rådgivende konferanse (中国人民政治协商会议上海市徐汇区委员会). Bygningen er i utgangspunktet ikke åpent for publikum.

Hvorfor er bygningen ikke fredet?

Bygningen er særdeles pietetsfullt vedlikeholdt både utvendig og innvendig. Innvendig er de opprinnelige veggpanelene i mahogny beholdt, trappen opp til annen etasje er i sitt originale treverk og røde løpere i trappen ser ut til å være nye og av meget høy kvalitet. Bygningen er ikke fredet på tross av at den fremtrer som åpenbart verneverdig. Derimot er nabobygget nr. 176 fredet, på tross av at dette bygget fremtrer som langt mindre verneverdig, ikke bærer preg av vedlikehold og brukes til boligformål, noe som vil medføre langt høyere slitasje. En mulig grunn kan være nr. 178s tidligere funksjon som frimurerhus. Ved en fredning av bygningen vil byggets historie og også derved frimurerordenens navn måtte settes på en plakett ved inngangsdøren og dette kan være for mye å svelge for Kommunistpartiet. Ved å frede bygningen rett ved siden av (nr. 176) og ved å la et statlig organ med preg av lav aktivitet holde til i bygningen oppnår man likevel en de facto fredning av nr. 178.

Den skotske ritus

Inngravert i murpussen i hallen i annen etasje står navnene på losjens delegater til The Supreme Council for China:
DEPUTY OF THE SUPREME

COUNCIL FOR CHINA

1901 Stuart Aldridge, 33°

1901-1908 John T. Griffin, 33°

1908-1921 John Reside Hykes, 33°

1921-1925 Charles S. Lobingier, 33°

1921-1948 Nelson E. Lurton, 33°

1948 Philip M. Streit, 33°
33. grad er den høyeste graden i denne frimurerordenen og alle delegatene fra denne losjen i Shanghai til The Supreme Council for China har hatt denne høyeste graden.
Djupfjordstraumen bru

Djupfjordstraumen bru er ei bru som krysser Djupfjorden på Hinnøya i Sortland kommune i Nordland. Den er en del av riksvei 822. Brua er ei spennbetongbru, bygd etter fritt frambygg-metoden, på 346 meter og med hovedspenn på 190 meter. Seilingshøyden er 16 meter. Brua ble åpnet den 21. oktober 1983. Sammen med Brokløysatunnelen avløste den fergestrekninga mellom Sortland og Djupfjorden.
Djupfjordstraumen bru ble prosjektert av firmaet Aas-Jakobsen AS, Oslo.
Obituary

Biografi

Bandet ble opprettet i 1985 under navnet Xecutioner. Rett før de ga ut debutalbumet i 1989 byttet de navn til Obituary. Bandet er listet av Nielsen SoundScan som det femte bestselgende death metal band noensinne, med over 368 000 album solgt. Musikkalbumet The End Complete fra 1992 har solgt over 100 000 eksemplarer i USA alene.
Etter albumet Back from the Dead (1997) var bandet lei av å turnere, og oppløste så bandet. Bandet ble så gjenforent i 2003. Albumet Frozen in Time ble så sluppet i 2005. Bandets første konsert-DVD, Frozen Alive, ble sluppet i januar 2007.
Alice i Eventyrland (2010)

Handling

Filmen handler om 19 år gamle Alice (Mia Wasikowska) som kommer tilbake til den magiske verdenen fra hennes barndomseventyr.
Sic

Sic (latin, «slik») er en merknad man setter i parentes for å indikere at en uvanlig staving eller skrivemåte for et ord, en frase eller et sitat skal leses eller skrives på nøyaktig den måten det er vist (at det altså ikke er en stavefeil), og derfor ikke skal rettes opp.
Sic kan ha to forskjellige betydninger; enten var stavefeilen gjort fra før av personen man siterer, men at det ville være ukorrekt å rette opp feilen, eller at det bare ser ut til å være en feil, men faktisk er korrekt. For eksempel, hvis man siterer en person som heter Sandra Ballock (altså ikke skuespilleren Sandra Bullock), kan man skrive «En lokal innbygger, Sandra Ballock (sic), sa i et intervju at ...».
Sic kan også brukes sarkastisk, for å henlede leserens oppmerksomhet mot en dumhet eller på annen måte oppsiktsvekkende opplysning.
Hovedformålet med å bruke ordet er å unngå hyperkorreksjoner, det vil si feilaktige rettelser, det være seg tenkte korreksjoner eller endringer utført i teksten.
En vanlig misoppfatning er at «sic» står for det engelske «spelled incorrectly» (stavet feil), men det er en misforståelse, selv om «sic» ofte brukes til å peke ut en uvanlig eller ukorrekt stavemåte.
Beauty Came to Us in Stone

Beauty Came to Us in Stone er et musikkalbum med Mungolian Jet Set, utgitt i 2006. Dette er bandets debutalbum.
Haumeas måner

Haumeas måner (Hi'iaka og Namaka) er to måner som går i bane rundt dvergplaneten Haumea, i det ytre solsystemet. Disse små månene ble oppdaget i 2005 etter observasjoner av Haumea utført ved det store teleskopet ved Keck-observatoriet på Hawaii, og er oppkalt etter hawaiske gudinner. Haumeas måner er uvanlige på flere måter. De antas å være en del av den utvidete kollisjonsfamilien, som ble dannet for flere milliarder år siden fra iserester etter et stort nedslag i Haumeas ismantel. Hiʻiaka, den største og ytterste månen, har store mengder rent vann på overflaten, noe som er sjelden blant Kupierbelte-objekter. Namaka, som har omtrent én tiendedel av masen, har en bane med overraskende dynamikk. Den er uvanlig eksentrisk og synes å være sterkt påvirket av den større månen.
Nordix Data

Historie

Nordix Data ble stiftet i 1992 som leverandør av data- og økonomisystemer. Selskapet ekspanderte og endret strategi til å fokusere på bredbånd og internettjenester. Siden 2012 har Nordix Data bygget fiber i Distrikts-Tromsø, i et av de største fiberutbyggingsprosjektene i Norge.
I 2016 ble Telenor morselskapet til Nordix. Telenor kjøpte opp alle aksjene i Nordix Data AS mars 2016.
2. divisjon fotball for menn 1999

Opp- og nedrykk

Ett lag fra hver avdeling spilte kvalifisering om opprykk til 1. divisjon, mens de tre siste lagene i hver avdeling rykket ned til 3. divisjon.
Opprykk: Sandefjord, Strindheim, HamKam og Tromsdalen
Indre Nørrebro

Indre Nørrebro er en av de 15 administrative bydeler som utgjør Københavns kommune. Det dekker et område på 1,72 km² og har en befolkning på 31 046 og en befolkningstetthet på 18 057 per km², hvilket gjør den det andre mest tett befolkede distriktet i København.
Kultivasjonsteorien

Kultivasjonsteorien er en kommunikasjonsteori som hevder at mediene bidrar til å konstruere vrangforestillinger omkring virkeligheten. Det grunnleggende premisset i teorien er at personlige erfaringer og andre måter å kjenne til verden på har blitt erstattet med fjernsynets fremstillinger fordi fjernsynet har fått en så sentral plass i dagliglivet.

Fjernsynsvold

Teorien har vært utgangspunktet for studier hvor man ønsker å kartlegge om det er en statistisk sammenheng mellom høy eksponering av vold i fjernsynet og egen voldelig adferd. Den mest kjente representanten for kultivasjonsteorien er George Gerbner. Hans studier viser at TV-seere som henter sin informasjon om vold i samfunnet gjennom fjernsynet, er tilbøyelig til å tro at samfunnet er mer voldelig enn det faktisk er. Selv om vedvarende eksponering av voldsinnhold i fjernsynet haddet små effekter på den perspetuelle verden til publikum, var disse effektene signifikante. 
Fjernsynets fremhevelse av vold vil kunne skape frykt, mistenksomhet, usikkerhet og angst («mean world-syndromet») som igjen kan føre til krav om strengere straffer, bedre lover og mer midler til bekjempelse av kriminalitet.

Gerbners kommunikasjonsmodell

Modellen er orientert mot det individuelt kognitive og legger vekt på den dynamiske aspektet ved menneskelig kommunikasjon. Modellen tar utgangspunkt i at en begivenhet (E) finner sted i «virkeligheten». Denne begivenheten kan bli oppfattet av en mottaker (M) som fortolker begivenheten. Fortolkningen er avhengig av en rekke faktorer; holdninger, kunnskap, kulturelle og sosiale posisjon etc. Tre sentrale faktorer er seleksjon av begiveneheter, begivenhetenes kontekst og hvor mange begivenheter som er tilgjengelige. Mottakerens oppfattelse av begivenheten markeres som E1 i modellen. E1 kan korrespondere godt eller dårlig med E. I modellens neste fase blir mottakeren en ny avsender når han eller hun skal viderebringe E1 til nye mottakere. M produserer et utsagn om begivenheten (SE). For å videresende utsagnet kan M ta i bruk medier eller andre kommunikasjonskanaler. I modellen benevnes dette som kontroll (dvs. M sine kommunikasjonsevner, tilgjengelighet til medier og bruk av kommunikasjonsverktøy). SE (statement about event) blir i andre kommunikasjonsmodeller kalt «budskapet» og består av et innhold og en form.

Kritikk av teorien

Kultivasjonsforskere har blitt kritisert på metodisk grunnlag, for eksempel ved at inndelingen mellom høykonsumenter og lavkonsumenter av fjernsynsinnhold er for unyansert. Teorien har også blitt kritisert av representanter fra kulturstudier.
Scopadus

Utseende

En nokså liten, slank, brunlig trebukk. Antennene er brungule, noe lengre enn kroppen, over alt med fine, lange, lyse hår, i spissen dessuten med en vifte av lange, mørke hår. Pronotum er omtrent så lange som bredt, noe knudrete, bakerst betydelig innsnørt (tilløp til "vepsetalje"). Dekkvingene er parallellsidige, på ryggen har hver dekkvinge en kraftig, spiss, kjegleformet forhøyning.

Utbredelse

Arten er kjent fra Fransk Guyana og det nordvestlige Brasil.
Bowls under de britiske samveldeleker 1970

Bowls under de britiske samveldeleker  1970.  Bowls var en av flere sporter under British Commonwealth Games som ble arrangert i Edinburgh i Skottland i perioden 16. til 25. juli 1970.  Det var de niende lekene i det som kom til å bli Samveldelekene (Commonwealth Games) fra 1978. I lekene i 1970 ble det konkurrert i tre øvelser i bowls, single, par og firer, kun for menn. England ble beste nasjon med to gullmedaljer foran Hongkong med én.
Statsrevisjonen

Statsrevisjonen var en norsk statsetat underlagt Stortinget, og forløperen til dagens Riksrevisjonen.

Statsrevisjonen 1816–1918

Grunnlovens § 75 bokstav k definerer at det skal utnevnes fem revisorer, som skal "der aarligen skulle gjennemse Statens Regnskaber og bekjendtgjøre Extrakter af samme ved Trykken".
Disse 5 statsrevisorene utgjør den første Statsrevisjonen. De reviderte statsregnskapet (hovedregnskapet), mens de enkelte departementene reviderte sine egne og underliggende etater sine regnskaper selv, inntil Revisjonsdepartementet overtok disse oppgavene fra 1822.
Statsregnskapet ble framlagt årlig av Finansdepartementet, og revidert av Statsrevisjonen.

Statsrevisjonen 1918–1938

Grunnlovens § 75 bokstav k ble endret 23. desember 1917. Dette medførte at Revisjonsdepartementet ble lagt ned, og dets oppgaver overført til Statsrevisjonen. Statsrevisjonen fikk dermed ansvar for revisjon av både statsregnskapet og regnskapet for de enkelte departementene.
Statsrevisjonen endret navn til Riksrevisjonen ved stortingsvedtak av 4. mars 1938, med virkning fra 1. juli samme år.
Jardí Botànic de Barcelona

Jardí Botànic de Barcelona (Barcelonas botaniske hage) er en botanisk hage på 14 hektar, som ligger på Montjuïc i Barcelona, Catalonia, Spania. Den ble åpnet 18. april 1999.
Parken fokuserer på planter fra de sørlige områdene av jordkloden. Fem slike regioner er representert.
Ocybadistes

Utseende

Bittesmå (vingespenn ca. 15-20 millimeter), brune og oransje smygere. Av utseende ligner de sterkt på andre Taractrocerini, men kjennes lett på størrelsen.

Levevis

Larvene lever på ulike gress.

Utbredelse

Slekten er utbredt i Australia og Ny-Guinea.
Lime Grove Studios

Gaumont-British Picture Corporation

I 1992 tok Isidore Ostrer sammen med brødrene Mark og Maurice over Gaumont-British fra det franske moderselskapet. I 1932 gikk Lime Grove Studios gjennom en større ombygging og det ble et av de best utstyrte studiokompleksene på den tiden. I 1941 ble det kjøpt av Rank Organisation og huset mange av Ealing-komediene. Den berømte britiske filmen The Wicked Lady (1945) ble også filmet hos Lime Grove.

BBC studios

I 1949 kjøpte BBC Lime Grove Studios som en midlertidig løsning siden de skulle bygge Television Centre i White City. De omgjorde bygningen til TV-bruk og gjenåpnet den 21. mai 1950.
Lime Grove ble brukt til å spille inn mange av BBCs TV-programmer de neste 42 årene, inkludert Nineteen Eighty-Four, Quatermass II, Steptoe and Son, Doctor Who, Nationwide, Top of the Pops og The Grove Family. Det siste direktesendte programmet var The Late Show som ble sendt 14. juni 1991 fra studio D.
I 1991 bestemte BBC seg for å bare produsere TV-programmer hos Television Centre og la ned de andre studioene, inkludert Lime Grove. 25. august 1991, en måned etter at det ble lagt ned for godt, viet BBC en dag til å vise programmer og filmer som ble laget hos Lime Grove i de 76 årene studioet ble brukt. Disse programmene ble gitt paraplytittelen The Lime Grove Story.
Bygningen ble kjøpt av et selskap som jevnet det med jorda og bygde boliger på tomta.
Europavei 982

Europavei 982 går mellom Mersin og Tarsus i Tyrkia. Veiens lengde er rundt 66 km.
Veien ble foreslått for UNECE av den tyrkiske regjeringen i august 2009. Den ble godkjent av UNECE i oktober samme år, blant annet sammen med forlengelsen av Europavei 16.
Brekkåsen skole

Historie

I oktober 1998 ble det fattet vedtak om å planlegge en barneskole på Brekkåsen. I 2003 vedtok kommunestyre så å bygge ny skole og i desember 2004 vedtok de å bevilge penger til å starte bygginga. 
I august 2006 ble skolen tatt i bruk. Det første året var elevtallet 160, og allerede i 2008, da elevtallet var 222, passerte elevtallet de 200 elevene skolen er dimensjonert for. I 2011 hadde den 245 elever.
Marit Volden har vært virksomhetsleder ved skolen siden starten.
Normann Records

Normann Records er et norsk platelabel og forhenværende plateselskap.

Selskapet

Selskapet Normann Records AS hadde adresse Kalvesund, Staubø i Arendal kommune, og ble drevet av familien Normann med Wenche Normann som daglig leder. Selskapet har gjenutgitt flere plater med den norske gitaristen Robert Normann (1916–1998) og annen årgangsmusikk opprinnelig utgitt på 78-plater, samt barneplater og annet.
Normann Records AS drev også foreningen Robert Normanns Venner.
I en periode på seks år kjempet selskapet i retten mot Siri Juster, datteren til Leif Juster, om rettighetene til lyd- og bildematerialet etter hennes far. Selskapet hadde lånt i overkant av hundre lydopptak , og da datteren ville ha dem tilbake, krevde selskapet erstatning for brutt avtale. Selskapet tapte i lagmannsretten i november 2011, og ble også idømt saksomkostninger på 450 000 kroner. Samme måned begjærte selskapet oppbud etter å ha oppgitt gjeld på 288 603 kroner og verdi på aktiva til 140 888 kroner.

Labelet

Labelet «Normann Records» er et varemerke som forvaltes av Normann Management og fortsatt i drift.
Acabyara

Utseende

En middelsstor, avlang trebukk. Antennene er svarte, ganske kraftige, noe kortere enn kroppen hos hunnen og noe lengre enn kroppen hos hannen. Hodet er svart foran og gulrødt i den bakre delen. Pronotum er gulrødt, avrundet firkantet til neste klokkeformet (avsmalnende forover). Dekkvingene er litt utvidete bakover, lyst brun- eller gråaktige med to mørke stråstriper, den bakerste av disse er gaffeldelt i spissen. Beina er middels lange, brunlige til svarte.

Levevis

Larvene lever i død ved, mest av løvtrær.

Utbredelse

Arten er kjent fra Brasil, Fransk Guyana, Colombia og Ecuador.
He Is Mine

«He Is Mine» er en amerikansk salme. Melodien ble skrevet av J. Lincoln Hall. Teksten ble skrevet av C. Austin Miles i 1912.

Norsk versjon

Yngvar Johansen har skrevet en norsk versjon. Den norske tittelen er «Han er min».
Alexandru Mățel

Landslaget

2. september 2011 fikk han sin første landskamp for Romania mot Luxembourg.
Han ble tatt ut i Romanias EM-tropp til EM i Frankrike 2016.
Trondheim Arbeidersamfunn

Trondheim Arbeidersamfunn er et arbeidersamfunn i Trondheim. Organisasjonen er et lokallag i Trondheim Arbeiderparti, og utgjør det største lokallaget i Sør-Trøndelag med vel 270 medlemmer.
Arbeidersamfunnet er samtidig et resultat av en sammenslåing av flere lag rundt Trondheim sentrum, samt samt Miljøvernlaget.
Erlend Moen er styrets leder.
Kuressaare

Historie

Kuressaare utviklet seg rundt en biskopsborg, Kuressaare slott som først er nevnt i 1381. Landsbyen er først nevnt i 1424. I 1559 solgte biskop Johannes Münchausen Kuressaare og andre besittelser til kong Frederik II, og i 1563 fikk Kuressaare sin bystatus. I 1645 overtok Sverige byen og resten av øya etter freden i Brömsebro. Under den store nordiske krigen i 1710 brente russiske tropper byen ned. Ved freden i Nystad i 1721 ble byen og resten av det svenske Estland avstått til Russland.
Da Estland ble selvstendig i 1918 byttet byen navn fra Arensburg til Kuressaare. Mellom 1952 og 1988 het byen Kingissepa, oppkalt etter bolsjeviken Viktor Kingissepp, som var født i Kuressaare.
I 1990 var Kuressaare den første byen i Estland som fikk tilbake sitt selvstyre som by.

Kommunikasjoner

Saaremaaa er nokså tett dekket av veier, men bare et mindretall av veiene er asfalterte. Det er bussforbindelse mellom Kuressaare og Tallinn, Pärnu og Tartu.
Ved Kuressaare finnes en flyplass som har flyforbindelse til Tallinn, Ruhnu og Stockholm.
Panoche gasskraftverk

Panoche gasskraftverk er et gasskraftverk i det nordlige California i USA. Det har en installert produksjonskapasitet på 400 MW, fordelt på 4 turbiner. Dette er et av delstatens mindre fossile kraftverk målt etter installert produksjonseffekt. Anlegget ble påbegynt omkring 2004 og stod ferdig i 2009. Brenselkilden er naturgass.